**“МОНГОЛ УЛСЫН ШҮҮХ ЭРХ МЭДЛИЙН ХӨГЖЛИЙН БОДЛОГО”-ЫГ**

**ХЭРЭГЖҮҮЛЭХТЭЙ ХОЛБОГДОН ГАРАХ ЗАРДЛЫН**

**ТООЦООНЫ ТАЙЛАН**

УЛААНБААТАР ХОТ

2023 он

**АГУУЛГА**

**НЭГ. ЕРӨНХИЙ ҮНДЭСЛЭЛ**

**ХОЁР. ХУУЛИЙН ЭТГЭЭДЭД ҮҮСЭХ ЗАРДЛЫН ТООЦОО**

2.1. Хуулийн этгээдийн гүйцэтгэх үүргийг тогтоох

2.2. Хуулийн этгээдэд үүсэх зардлыг тооцох

2.3. Хуулийн этгээдийн зардлын тоон үзүүлэлтийг тооцох

2.4. Хуулийн этгээдийн нийт зардлын дүнг тооцож гаргах

2.5. Хуулийн этгээдийн зардлыг хялбарчлах буюу бууруулах боломжийг шалгах

2.6. Хуулийн этгээдийн нэмэлт зардлыг тооцох

**ГУРАВ. ИРГЭНД ҮҮСЭХ ЗАРДЛЫН ТООЦОО**

3.1. Иргэний гүйцэтгэх үүргийг тогтоох

3.2. Иргэний зарцуулах цаг хугацаа болон гарч болох зардлыг тооцох

3.3. Иргэний зардлын тоон үзүүлэлтийг тооцох

3.4. Иргэний зардлын нийт дүнг тооцох

3.5. Иргэний зардлыг хялбарчлах буюу бууруулах боломжийг шалгах

**ДӨРӨВ. ТӨРИЙН БАЙГУУЛЛАГАД ҮҮСЭХ ЗАРДЛЫН ТООЦОО**

4.1. Төрийн байгууллагын гүйцэтгэх үүрэг буюу ажил, үйлчилгээг тодорхойлох

4.2. Төрийн байгууллагын ажил, үйлчилгээг гүйцэтгэх хүний нөөцийг тодорхойлох

4.3. Төрийн байгууллагаас гарах зардлыг урьдчилан тооцох

4.4. Төрийн байгууллагуудын зардлыг нэгтгэн тооцох

4.5. Хувилбарыг нягталж зардлыг бууруулах боломжийг тодорхойлох

**НЭГ. ЕРӨНХИЙ ҮНДЭСЛЭЛ**

Хууль тогтоомжийн тухай хуулийн 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн 12.1.4-т заасан аргачлалын дагуу тодорхойлно” гэж заасны дагуу “Монгол Улсын шүүх эрх мэдлийн хөгжлийн бодлого”-ын төсөл /цаашид “төсөл” гэх/ батлагдсанаар төсөл хэрэгжихэд иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал”-ыг баримтлан гаргав.

Төсөл батлагдсанаар хуулийн этгээд, иргэн, төрийн байгууллагуудад үүсэх зардал, ачааллыг тооцож, үүнийг хялбарчлах, зардлыг бууруулах талаар санал боловсруулахад энэхүү тайлан чиглэгдэнэ.

Төслийн зардлыг тооцохдоо бодит статистик тоо мэдээг ашигласан ба бодит статистик тоо мэдээ байхгүй тохиолдолд аргачлалын 2.5.2, 4.4.2 дахь заалтуудыг үндэслэн адил төстэй ажил, үйлчилгээ байгаа эсэхийг судалж, баримжаагаар тохиолдлын тоог тогтоосон.

Төсөлд тусгагдсан арга хэмжээнүүд нь шүүхийн бие даасан, шүүгчийн хараат бус байдлыг хангах, шүүхийн үйлчилгээний чанар, хүртээмжийг нэмэгдүүлэх, шүүхийн үйлчилгээний дэд бүтцийг хөгжүүлэх, шүүхийн захиргааны байгууллагын менежментийг орчин үеийн шаардлагад нийцүүлэх, хүний нөөцийн чадавхыг хөгжүүлэх, шүүхэд мэдүүлэх иргэний эрхийг баталгаатай эдлүүлж, үйл ажиллагааны нээлттэй ил тод байдлыг дээшлүүлэх хүрээнд шүүх эрх мэдлийн тогтвортой үйл ажиллагааг хангах зорилготой юм. Энэ төсөлд тусгасан зорилго, зорилт, арга хэмжээг бодитоор хэрэгжүүлэхэд төрийн байгууллагуудын оролцоо нэн чухал тул хэд хэдэн байгууллагыг хуульд заасан чиг үүргийнх нь дагуу зарим арга хэмжээний үндсэн хариуцагч байхаар төсөлд тусгалаа.

Тухайлбал, зарим арга хэмжээг хэрэгжүүлэхэд эрх зүйн орчинг сайжруулах, хэрэгжилтийг хангах байгууллагын чиг үүрэгтэй уялдаж Монгол Улсын Их хурал, Монгол Улсын дээд шүүх, Шүүхийн ерөнхий зөвлөл, Улсын Ерөнхий прокурорын газар, Шүүхийн сахилгын хороо, Хууль зүй, дотоод хэргийн яам, Хууль зүйн туслалцааны төв зэргийг үндсэн хариуцагч байхаар тодорхойлсон. Мөн зарим арга хэмжээг шүүх, нийт шүүхийн Тамгын газар, Сангийн яам, Авлигатай тэмцэх газар, Тагнуулын ерөнхий газар, Монголын хуульчдын холбоо, Монголын өмгөөлөгчдийн холбоо, хэвлэл мэдээллийн байгууллага, хөндлөнгийн судалгааны байгууллага зэрэгтэй хамтран хэрэгжүүлэхээр тусгасан.

**ХОЁР. ХУУЛИЙН ЭТГЭЭДЭД ҮҮСЭХ ЗАРДЛЫН ТООЦОО**

Энэ хэсэгт тухайн бодлогын төсөл батлагдсанаар хуулийн этгээдийн эрхлэх үйл ажиллагаатай холбоотой гүйцэтгэх үүргийн улмаас үүсэх зардлыг мөнгөн дүнгээр тооцоолон гаргав.

 Ийнхүү үүсэх зардлыг Монгол Улсын Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал”-ын 2 дугаар зүйлийн 2.1 дэх хэсэгт заасны дагуу дараах үе шаттайгаар тооцоолов. Үүнд:

* Хуулийн этгээдийн гүйцэтгэх үүргийг тогтоох
* Хуулийн этгээдийн зардлыг тооцох
* Хуулийн этгээдийн зардлын тоон үзүүлэлтийг тооцох
* Нийт зардлын дүнг тооцож гаргах
* Хялбарчлах буюу зардлыг бууруулах боломжийг шалгах
* Хуулийн этгээдийн нэмэлт зардлыг тооцох

 Төслийн хүрээнд хуулийн этгээдэд ямар үүргийг шинээр бий болгож байгааг тодорхойлж, уг үүргийг гүйцэтгэхэд шаардлагатай баримт бичгийн агуулгыг тодорхойлсны үндсэн дээр зардлын тооцоог хийв.

 Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал”-ын 2.2-т “Хуулийн этгээдийн хувьд хууль тогтоомжид заасан үүргийг гүйцэтгэхтэй холбогдуулан гарах мөнгөн зардлыг тооцно.” гэж заасан.

 Төсөлд хуулийн этгээдэд үүрэг болгосон буюу шууд зардал үүсгэх болон шууд бусаар зардал үүсгэж болзошгүй гэж үзэж болох агуулга бүхий дараах арга хэмжээ тусгагдсан байна. Үүнд:

|  |  |  |
| --- | --- | --- |
| **№** | **Төслийн зүйл заалтын дугаар** | **Арга хэмжээ** |
| 1 | 1.9. | Шүүхэд итгэх иргэдийн итгэлийг дээшлүүлэхэд эрх зүйн болон бусад их, дээд сургууль, мэргэжлийн холбоо, хэвлэл мэдээллийн байгууллагын хамтын ажиллагаа, олон талт оролцоог өргөжүүлнэ. |
| 2 | 1.10. | Шүүх эрх мэдлийн салбарын хэмжээнд тулгамдаж буй асуудлыг шийдвэрлэхэд төрийн бусад байгууллага, мэргэжлийн холбоо, олон нийтийн оролцоог нэмэгдүүлнэ |
| 3 | 3.2.3. | Хууль зүйн сургуулийн сургалтын хөтөлбөрийн чанарыг дээшлүүлнэ. |
| 4 | 4.1.8. | Шүүхийн захиргааны зарим үйлчилгээг шүүн таслах ажиллагааны онцлогийг харгалзан бусдаар гүйцэтгүүлэх эрх зүйн орчныг бүрдүүлнэ. |

Дээрх арга хэмжээнүүдээс эхний 3 арга хэмжээ нь зардал шинээр үүсгэх арга хэмжээ биш, хууль болон эрх бүхий субъектийн тогтоол, шийдвэрээр баталсан эрх зүйн актын дагуу хэрэгжиж байгаа бол 4 дэх арга хэмжээ нь хуульд нэмэлт, өөрчлөлт оруулах, үүний дараа шинээр үүсэх зардал байна. Төсөлд тусгагдсан хуулийн этгээдэд үүрэг болгосон арга хэмжээнүүд нь төрийн байгууллагатай хамтран хэрэгжүүлэх агуулгатай болно.

**ГУРАВ. ИРГЭНД ҮҮСЭХ ЗАРДЛЫН ТООЦОО**

Монгол Улсын шүүх эрх мэдлийн хөгжлийн бодлогын төсөл батлагдсанаар иргэнд үүсэх зардлыг тооцоолохдоо дараах дарааллыг баримтлав. Үүнд:

* Иргэний гүйцэтгэх үүргийг тодорхойлох
* Цаг хугацаа болон гарч болох зардлыг тооцох
* Тоон үзүүлэлтийг тооцох
* Нийт дүнг тооцож гаргах
* Хялбарчлах буюу зардлыг бууруулах боломжийг шалгах

Төслийн дагуу хэрэгжүүлэх арга хэмжээ бүхэлдээ төрийн байгууллагад үүрэг болгосон байх боловч дараах арга хэмжээ иргэнд үүрэг болгосон агуулгатай байна. Үүнд:

|  |  |  |
| --- | --- | --- |
| **№** | **Төслийн зүйл заалтын дугаар** | **Зохицуулалт** |
| 1 | 3.1.3. | Шүүн таслах ажиллагааг шуурхай, үр нөлөөтэй, үр ашигтай явуулах зорилгоор шүүхэд хэрэг, нэхэмжлэл, тайлбар, санал, дүгнэлт, өргөдөл, гомдол, хүсэлтийг цахимаар гаргах, нотлох баримт бүрдүүлэх, цахим хавтаст хэрэг үүсгэх, хянан шийдвэрлэх, архивлах, шүүхийн шийдвэрийг хэргийн оролцогчид, шүүхийн шийдвэр гүйцэтгэх болон эрх бүхий бусад байгууллагад цахимаар хүргүүлэх эрх зүйн үндэслэлийг үе шаттай бий болгоно. |
| 2 | 3.1.5. | Шүүхэд цахимаар мэдүүлэх, хавтаст хэргийн материалтай танилцах, хэрэг хянан шийдвэрлэх ажиллагаанд оролцох, хэргийн хөдөлгөөнийг удирдах программ хангамжийг хөгжүүлж, дэвшилтэт технологийг нэвтрүүлнэ. |

Дээрх арга хэмжээ нь иргэд цахимаар хэрэг хянан шийдвэрлэх ажиллагаанд оролцох нөхцөл, боломж бүрдсэнээр иргэдээс гарах зардал тодорхой хэмжээнд хэмнэгдэх юм. Иргэн өөрөө хүсвэл хэрэг хянан шийдвэрлэх ажиллагаанд оролцохдоо цаасан суурьтай баримт материал гаргах эрх нь хэвээр хадгалагдана.

Иймд Монгол Улсын шүүх эрх мэдлийн хөгжлийн бодлогын төсөл батлагдсанаар иргэн хэрэг хянан шийдвэрлэх ажиллагаанд цаг хугацаа, орон зайн хязгаарлалтгүйгээр оролцох бололцоо бий болж, нэмэлт зардал гарахгүй тул тусгайлан зардал тооцох шаардлагагүй юм.

**ДӨРӨВ. ТӨРИЙН БАЙГУУЛЛАГАД ҮҮСЭХ ЗАРДЛЫН ТООЦОО**

Монгол Улсын Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал”-ын 4 дүгээр зүйлийн 4.1 дэх хэсэгт заасны дагуу дараах үе шаттайгаар тооцоолов. Үүнд:

* Төрийн байгууллагын гүйцэтгэх үүрэг буюу ажил, үйлчилгээг тодорхойлох
* Ажил, үйлчилгээг гүйцэтгэх хүний нөөцийг тодорхойлох
* Гарах зардлыг урьдчилан тооцох
* Зардлыг нэгтгэн тооцох
* Хувилбарыг нягталж, үр дүнг танилцуулах

Төслөөс үзвэл, бүхэлдээ төрийн байгууллагад үүрэг болгосон арга хэмжээнүүд тусгагдсан, үүрэг болгосон буюу шууд зардал үүсгэх болон шууд бусаар зардал үүсгэж болзошгүй гэж үзэж болох агуулга бүхий дараах зорилтууд тусгагдсан байна. Үүнд:

|  |  |  |
| --- | --- | --- |
| **№** | **Төслийн зорилго, зорилтын дугаар** | **Арга хэмжээ** |
| 1 | Зорилго 1 | Шүүхэд мэдүүлэх иргэний эрхийг баталгаатай эдлүүлж, үйл ажиллагааны нээлттэй, ил тод байдлыг дээшлүүлнэ. /12 арга хэмжээ/ |
| 2 | Зорилт 2.1 | Шүүгчийн хараат бус байдлыг бэхжүүлнэ /5 арга хэмжээ/ |
| 3 | Зорилт 2.2 | Шүүхийн бие даасан байдлыг хангана /8 арга хэмжээ/ |
| 4 | Зорилт 2.3 | Хариуцлагатай шүүхийг төлөвшүүлнэ. /10 арга хэмжээ/ |
| 5 | Зорилт 3.1 | Шүүхийн үйл ажиллагаанд цахим технологи нэвтрүүлж, шуурхай чирэгдэлгүй болгоно. /11 арга хэмжээ/ |
| 6 | Зорилт 3.2 | Хуульчдаас шүүгчийг шилж олох тогтолцоог сайжруулна. /4 арга хэмжээ/ |
| 7 | Зорилт 4.1 | Ёс зүй, цогц чадамжтай шүүхийн хүний нөөц бэлтгэх суурь тогтолцоог бүрдүүлж, төгөлдөржүүлнэ /11 арга хэмжээ/ |
| 8 | Зорилт 4.2 | Шүүхийн үйлчилгээнд харилцааны соёл, ур чадварыг дээшлүүлнэ /3 арга хэмжээ/ |
| 9 | Зорилт 4.3 | Шүүхийн захиргааны хүний нөөцийн мэргэжлийн хөгжлийг хангана /8 арга хэмжээ/ |
| 10 | Зорилт 5.1 | Хэрэг хянан шийдвэрлэх ажиллагааны чанар, үр дүнг дээшлүүлнэ. /9 арга хэмжээ/ |
| 11 | Зорилт 5.2 | Шүүхийн захиргааны үйлчилгээний чанар, хүртээмжийг нэмэгдүүлнэ /4 арга хэмжээ/ |
| 12 | Зорилт 5.3 | Шүүгчийн олон улсын хүний эрхийн гэрээ, конвенцыг хэрэглэх боломж, нөхцөл, чадавхыг дээшлүүлнэ /2 арга хэмжээ/ |
| 13 | Зорилт 6.1 | Аюулгүй байдлын стандартад нийцсэн шүүхийн байр танхимтай болно./4 арга хэмжээ/ |
| 14 | Зорилт 6.2 | Шүүхийн техник, тоног төхөөрөмж, мэдээллийн технологи, цахим дэд бүтцийг сайжруулна /4 арга хэмжээ/ |
| 15 | Зорилго 7 | Хэрэг хянан шийдвэрлэхэд тохирсон, тогтвортой, урьдчилан тооцоолсон санхүүжилтийн тогтолцоог бүрдүүлнэ. /3 арга хэмжээ/ |

Монгол Улсын шүүхийн тухай хуулийн 70 дугаар зүйлийн 70.1 дэх хэсэгт зааснаар Шүүхийн ерөнхий зөвлөл нь шүүхийн захиргааны төв байгууллага бөгөөд мөн хуулийн 70 дугаар зүйлийн 70.2 дахь хэсэгт заасны дагуу дараах 5 үндсэн чиг үүргийг хэрэгжүүлдэг. Үүнд:

1. Шүүхийн бие даасан байдлыг хангах,
2. Шүүхийг хүний нөөцөөр хангах,
3. Шүүгчийн хараат бус байдлыг хангах, хууль ёсны ашиг сонирхлыг хамгаалах,
4. Шүүхийн санхүү, эдийн засгийн баталгааг хангах,
5. Мэдээллээр хангах.

Дээрх чиг үүргийн хүрээнд “Монгол Улсын шүүх эрх мэдлийн хөгжлийн бодлого”-ыг хэрэгжүүлэхэд 6 зорилго, 13 зорилтын хүрээнд 56 арга хэмжээнд зардал шаардагдахаар байна. Зардлын тооцоог доорх хүснэгтээр харуулав.

|  |
| --- |
| **"МОНГОЛ УЛСЫН ШҮҮХ ЭРХ МЭДЛИЙН ХӨГЖЛИЙН БОДЛОГО"-ЫГ ХЭРЭГЖҮҮЛЭХТЭЙ ХОЛБОГДОН ГАРАХ ЗАРДЛЫН ТООЦОО** |
|  |  |  |
| **Зорилго, зорилт, үйл ажиллагаа** |  **Зардлын хэмжээ /сая төг/**  | **Тооцоолол** |
|
| **2** |  **3**  | **15** |
| **Зорилго 1.Шүүхэд мэдүүлэх иргэний эрхийг баталгаатай эдлүүлж, үйл ажиллагааны нээлттэй, ил тод байдлыг дээшлүүлнэ.** | **8,173.8** |  |
| Арга хэмжээ 1.1.Иргэн шүүхэд мэдүүлэх эрхээ баталгаатай эдлэхэд учирч буй бэрхшээлийг тодорхойлж, хэрэг хянан шийдвэрлэх ажиллагааны холбогдох хэм хэмжээг боловсронгуй болгоно. | 60.0 | Иргэний шүүхэд хандах эрхийг баталгаатай эдлүүлэх, түүнд тулгамдаж буй асуудлыг тодорхойлсон судалгааг 3 жил тутамд хийхээр төсөлд тусгасан. Нэг судалгааны төсвийн тооцооллыг гаргахдаа 2022 оны ШЕЗ-өөс иргэн, хуулийн этгээдтэй зөвлөх үйлчилгээний гэрээ байгуулж судалгаа хийлгэсэн төсвийн дунджаар тооцсон (1 судалгааг 5-15 сая төгрөгөөр гүйцэтгэсэн байна.)-оос гадна Төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хуульд заасны дагуу ЗГ-ын 2021 оны 124 дүгээр тогтоолоор тогтоосон босго үнийн дагуу зөвлөх үйлчилгээний босго үнэ 20 сая төгрөг байхаар тусгасан. Энэ дагуу 3 удаагийн давтамжтай судалгааны төсвийг уг босго үнийн дээд хэмжээгээр тооцсон болно.  |
|
| Арга хэмжээ 1.2.Зорилтот, хөгжлийн бэрхшээлтэй иргэнд үзүүлэх хууль зүйн туслалцааны болон хэрэг хянан шийдвэрлэх ажиллагааны чанар, хүртээмжийг нэмэгдүүлнэ. | 3,258.8 | УИХ-аас 2022 онд баталсан Хууль зүйн туслалцааны тухай хуулийн төслийн зардлын тооцооны тайланд хууль зүйн үйлчилгээний хүрээг өргөтгөж, Хууль зүйн туслалцааны төвийн хүний нөөц, улсын өмгөөлөгчдийн тоог нэмэгдүүлэх, бүтэц, зохион байгуулалтыг бэхжүүлэхтэй холбоотойгоор 3,258,8 сая төгрөгийн нэмэлт зардал гарахаар тусгасан.  |
|
| Арга хэмжээ 1.3.Шүүх эрх мэдлийн байгууллагын үйл ажиллагаа, хэрэг хянан шийдвэрлэх ажиллагааны учир холбогдлыг иргэдэд таниулах, ойлголт, мэдлэгийг нэмэгдүүлэх ажлыг тасралтгүй зохион байгуулах замаар шүүхэд итгэх иргэдийн итгэлд ахиц гаргана. | 1,200.0 | 10 жилийн хугацаанд нийт 1200 хэвлэл мэдээллийн бүтээгдэхүүн гаргана. Нэг бүрийн үнийг 1 сая төгрөгөөр тооцоолсон. |
| Арга хэмжээ 1.5.Шүүхийн үйл ажиллагаа, хэрэг хянан шийдвэрлэх ажиллагааны явцын талаар олон нийтэд шуурхай мэдээлэл өгч, шүүх-олон нийт хоорондын харилцаанд ойлголцлыг ахиулна.  | 15.0 | Жилд "Шүүхийн шийдвэрийн тойм" фэйсбүүк хуудсыг 1.5 сая төгрөгөөр (boost) хийнэ.  |
| Арга хэмжээ 1.6.Бүрэн, үнэн зөв, шинэчлэгдсэн шүүхийн статистикийн мэдээллийг бодлогын шийдвэр, нөөцийн хуваарилалтын үндэслэл болгох зорилгоор нээлттэй мэдээллийн тогтолцоог бий болгоно. | 800.0 | Шүүн таслах ажиллагааны статистикийн мэдээ тайлан гаргах программ хангамжийн боломжийг үүсгэх, бусад системтэй интеграци хийх, бүх шүүхийн тамгын газруудад нэвтрүүлэх ажлуудыг хэрэгжүүлэхэд 800 сая төгрөг төсөвлөсөн. |
|
| Арга хэмжээ 1.7.Шүүхийн шийдвэрийг ойлгомжтой байдлаар, олон нийтэд нээлттэй, ил тод, шуурхай мэдээлэх ажлын арга, хэлбэрийг тогтмол сайжруулна. | 2,350.0 |  - 300 сая төгрөг 1 жилд 30 сая төгрөгөөр мэдээллийн сайтуудаар түгээх зардал, - 1 ШТГ-ын цахим хуудсыг стандарт загвар болгох 50 сая, 41 ШТГ-т 2050 сая төгрөг  |
| Арга хэмжээ 1.8.Шүүх эрх мэдлийн байгууллагын цахим үйлчилгээний талаарх мэдээллийг мэргэжлийн түвшинд бэлтгэн иргэдийн цахим хэрэглээний мэдлэгийг тогтмол дээшлүүлнэ.  | 50.0 | Иргэдэд цахим хэрэглээний талаарх мэдээллийг бэлтгэн сайт болон фэйсбүүк хуудсан дээр сурталчилгаа явуулахад жилд 5 сая төгрөгөөр төсөвлөсөн. Сайт дээр мэдээлэл оруулахад 1 удаадаа 550.000-3.300.000 төгрөг, фэйсбүүк дээр зорилгот хэрэглэгчид бүүстлэхэд 10 хоногийн 70.000 төгрөг байна. |
| Арга хэмжээ 1.9.Шүүхэд итгэх иргэдийн итгэлийг дээшлүүлэхэд эрх зүйн болон бусад их, дээд сургууль, мэргэжлийн холбоо, хэвлэл мэдээллийн байгууллагын хамтын ажиллагаа, олон талт оролцоог өргөжүүлнэ. | 100.0 | 1 жилд 10 сая төгрөгөөр хамтын ажиллагааг сайжруулах уулзалт, зөвлөгөөн зохион байгуулна. 10 жилд нийт 100 сая төгрөг шаардлагатай.  |
| Арга хэмжээ 1.11.Төрийн болон албаны, хувь хүний нууцтай холбоотой хэргийг шүүхээр шийдвэрлэхэд хэргийн оролцогчдын эрхийг хангах, олон нийтэд мэдээлэх хүрээ хязгаарыг тогтоох эрх зүйн зохицуулалтыг боловсронгуй болгоно. | 40.0 | Төрийн болон албаны, мөн хувь хүний нууцтай холбоотой хэргийг шүүхээр шийдвэрлэхэд хэргийн оролцогчдын эрхийг хангах, олон нийтэд мэдээлэх хүрээ хязгаарыг тогтоох эрх зүйн зохицуулалтыг боловсронгуй болгох чиглэлээр хууль тус бүрээр зөвлөх үйлчилгээ гүйцэтгүүлэхэд 20.0 сая, нийтдээ 40.0 сая төгрөг зарцуулахаар тооцоолсон.  |
| Арга хэмжээ 1.12.Олон нийт болон мэргэжлийн оролцогчоос шүүхэд итгэх иргэдийн итгэлийн түвшинг тогтоох хэрэглэгчийн үнэлгээний судалгааг ерөнхий болон тусгай агуулгаар тогтмол авах тогтолцоог бүрдүүлж үр дүнг тооцож хэвшинэ. | 300.0 | 300 сая төгрөг 1 жилд 30 сая төгрөгөөр мэдээллийн сайтуудаар түгээх зардал, мөн 1 ШТГ-ын цахим хуудсыг стандарт загвар болгох 50 сая, 41 ШТГ-т 2050 сая төгрөг |
| **Зорилго 2.Шүүгчийн хараат бус, шүүхийн бие даасан байдлыг хангаж, хариуцлагатай шүүхийг төлөвшүүлнэ.** | **109,784.2** |  |
| **Зорилт 2.1.Шүүгчийн хараат бус байдлыг бэхжүүлнэ.** | **3,500.0** |  |
| Арга хэмжээ 2.1.1.Шүүгчийн хараат бус байдлыг хангах, алдагдуулахаас урьдчилан сэргийлэх, хууль ёсны ашиг сонирхлыг хамгаалах талаар олон нийтэд чиглэсэн мэдээлэл, сургалтын чанартай ажлыг тогтмол зохион байгуулна. | 500.0 | Монгол Улсын шүүхийн тухай хууль 2021 онд батлагдаж, шүүгчийн хараат бус байдлыг хангах, хамгаалах талаарх шинэ зохицуулалт тусгагдсан байдаг. Гэтэл шүүгчийн хараат бус байдлыг хангах, алдагдуулахаас урьдчилан сэргийлэх, хууль ёсны ашиг сонирхлыг хамгаалах чиглэлээр олон нийтэд чиглэсэн ажил зохион байгуулах хөрөнгө мөнгө 2021, 2022 оны төсөвт тусгагдаагүй. Иймд шүүгчийн хараат бус байдлыг хангах, алдагдуулахаас урьдчилан сэргийлэх, хууль ёсны ашиг сонирхлыг хамгаалах чиглэлээр олон нийтэд чиглэсэн ажил /контент, нэвтрүүлэг, гарын авлага боловсруулах, шаардлагатай тохиолдолд сургалт сурталчилгааны ажлыг үе шаттай зохион байгуулах/-ыг жилд 50 сая төгрөгийн төсөвтэйгөөр 10 жилийн хугацаанд нийт 500 сая төгрөгөөр хэрэгжүүлнэ. |
| Арга хэмжээ 2.1.3.Шүүгч хэрэг, маргааныг хуульд үндэслэн хараат бус, шударгаар шийдвэрлэх, мэргэшлийн чадавхыг хөгжүүлнэ. |  3,000.0  | ШССМХ 20 тусгай хөтөлбөрөөр шүүгчдийг сургаж байгаа бөгөөд үүнд 300.0 сая төгрөг зарцуулдаг. 10 жилийн хугацаанд 3000.0 сая төгрөг зарцуулахаар төсөвлөсөн. |
| **Зорилт 2.2.Шүүхийн бие даасан байдлыг хангана.** | **104,973.2** |  |
| Арга хэмжээ 2.2.1.Хүн ам, хэрэг маргааны тооноос хамаарч шүүгч, шүүхийн захиргааны ажилтны тоог тогтоож, шүүхийн үйлчилгээний тэгш хүртээмжийг нэмэгдүүлнэ. | 37,880.0 | УИХ-ын 2016 оны 42 дугаар тогтоолд заасан 699 шүүгчийн цалингийн сан болон нэмэлт зардлын тооцооллоор нийт 37880 сая төгрөг байхаар тооцоолов.  |
| 62,120.0 | Шүүхийн захиргааны ажилтныг тогтвортой ажиллуулах хүчин зүйлсийн шинжилгээ хийхэд нэг жил 11.3 сая төгрөг зарцуулна.Судалгааны үр дүнд суурилан эхний 5 жил байдлаар дунджаар 2,308 шүүхийн захиргааны ажилтан\*1.55 сая төгрөг /нэг хүний дундаж цалин/=3,577.4 сая төгрөг\*5 жил=17,887 сая төгрөг. Урамшуулал 35 хувиар тооцов. 6.3 сая төгрөг, нийт 24,147.4 сая төгрөгзарцуулна.Дараагийн 5 жил буюу 2029-2034 оны байдлаар дунджаар 2,796 шүүхийн захиргааны ажилтан \*2 сая төгрөг /нэг хүний дундаж цалин/=5,592 сая төгрөг\*5 жил=27,960 сая төгрөг байна. Урамшуулал 35 хувиар тооцов. 9,786 сая төгрөг, нийт 37,746 сая төгрөг зарцуулна.Хэрэг хянан шийдвэрлэх ажиллагаанд зарцуулж буй хугацааг тооцон гаргаж шүүн таслах ажиллагааны статистик тоо баримттай холбон математик тооцооллыг хийн ажлын норм тогтоох, ажлын нормд үндэслэн шүүхийн тамгын газрын бүтэц орон тоо болон захиргааны ажилтнуудын ажлын чиг үүргийг шинэчлэх шаардлага үүссэн эсэхийг тодруулах зорилгоор хөндлөнгийн судалгаа хийлгэж, судалгааны үр дүнд тулгуурлан дүгнэлт гаргаж бие даасан ангилал зэрэглэл,цалингийн шатлал бий болгон хэрэгжүүлэхэд жил бүр 11.3 сая төгрөг зарцуулна. 10 жилийн хугацаанд судалгаанд нийт 226.6 сая төгрөг зарцуулна гэж тооцов. Нийт дүнгээр 62,120.0 сая төгрөг шаардагдахаар байна. |
| Арга хэмжээ 2.2.3.Хэрэг хянан шийдвэрлэх ажиллагаа чанартай, үр дүнтэй, үр ашигтай байх зарчимд нийцүүлэн анхан, давж заалдах шатны шүүхийн зохион байгуулалтыг боловсронгуй болгоно. | 4,903.2 | ШЕЗ-өөс ХЗДХЯ-нд хүргүүлсэн Шүүх байгуулах саналын төслийн төсвийн төсөөллөөс орон сууцны дэмжлэг, нүүлгэлт, жижиг эд зүйлийн болон бусад зардлыг нэгтгэн тусгах саналтай. Үүнд нийтдээ 4,903.2 сая төгрөг шаардагдахаар байна.  |
| Арга хэмжээ 2.2.4.Шүүх, шүүгчийн аюулгүй байдал, гэрч, хохирогчийг хамгаалах чиг үүргийг хэрэгжүүлэх дагнасан байгууллагын оновчтой загварыг судалж, нэвтрүүлнэ. | 50.0 | 2014 онд шүүх, шүүгчийн аюулгүй байдал, гэрч, хохирогчийг хамгаалах чиг үүрэг бүхий бие даасан Тахарын алба байгуулагдаж, 2016 онд татан буугдсан. Цаашид шүүх, шүүгчийн аюулгүй байдал, гэрч, хохирогчийг хамгаалах чиг үүргийг дагнасан байгууллага хэрэгжүүлэх шаардлагатай байгаа тул энэ талаарх буюу бие даасан байгууллагын оновчтой загварыг тодорхойлох судалгааг 50 сая төгрөгөөр хэрэгжүүлнэ. |
| Арга хэмжээ 2.2.6.Иргэдэд шүүхийн үйлчилгээг эрүүл аюулгүй орчинд хүртээмжтэй, үр ашигтай, үр дүнтэй үзүүлэхэд хүрэлцэхүйц шүүхийн санхүүжилт, хүний нөөцийг шүүх, шүүхийн захиргааны байгууллага бие даан төлөвлөх, удирдах нөхцөлийг сайжруулна. | 20.0 | Харьцуулсан судалгааг уг арга хэмжээг хэрэгжүүлэх хугацаанд зөвхөн 1 удаа хийлгэхээр төсөлд тусгасан бөгөөд уг судалгаанд үндэслэн холбогдох бусад ажиллагааг хэрэгжүүлэх юм. Зөвлөх үйлчилгээний босго үнэ 20 сая төгрөг байхаар тусгасан. |
| **Зорилт 2.3.Хариуцлагатай шүүхийг төлөвшүүлнэ.** | **851.0** |  |
| Арга хэмжээ 2.3.2.Хуульчийн ёс зүйн хэм хэмжээг сахин биелүүлэх чиглэлээр тухайн байгууллагын ёс зүйн асуудал хариуцсан бүтцийн нэгжтэй хамтран ажиллах нөхцөлийг бүрдүүлнэ. | 15.0 | Арга хэмжээг хэрэгжүүлэх хугацаанд 1 удаагийн уулзалт, хэлэлцүүлгийг зохион байгуулах төсвийг 15 сая төгрөгөөр тооцоон төсөлд тусгалаа. |
| Арга хэмжээ 2.3.7.Сахилгын зөрчлийн өргөдөл, мэдээллийг цахимаар авах, сахилгын хэрэг хянан шийдвэрлэх ажиллагааг явуулах, сахилгын цахим хавтаст хэрэг бүрдүүлэх, төрийн байгууллагатай мэдээлэл солилцох тогтолцооны эрх зүйн орчин бүрдүүлнэ. | 300.0 | Шинээр программ хангамж бий болгоход 300 сая төгрөг шаардагдана гэж тооцсон. |
| Арга хэмжээ 2.3.8.Шүүхийн захиргааны ажилтны ёс зүйн хэм хэмжээг шүүхийн захиргааны төв байгууллага тогтоох эрх зүйн үндсийг бүрдүүлж, шүүхийн захиргааны ажилтан сахилгын болон ёс зүйн зөрчил гаргахаас урьдчилан сэргийлнэ. | 36.0 | Ес зүйн хэм хэмжээ боловсруулахад зөвлөх үйлчилгээ авах, ёс зүйн чиглэлээр сургалт явуулахад 36 сая төгрөг төсөвлөсөн.  |
| Арга хэмжээ 2.3.9.Авлига, ашиг сонирхлын зөрчлөөс урьдчилан сэргийлэх чиглэлээр зөвлөгөө өгөх, авах, сургалт зохион байгуулах ажлыг тогтмол хэрэгжүүлнэ.  | 500.0 | Шүүхийн захиргааны ажилтнуудад цахимаар 6 бүсэд хуваан 4 цагийн сургалт хийхэд багшийн хөлс 3.6 сая төгрөг, 10 жилд 36 сая төгрөг шаардагдана. Монгол Улсын шүүхийн тухай хуулийн 72 дугаар зүйлийн 72.1.6 дахь заалтад “шүүгч болон шүүхийн захиргааны ажилтныг дадлагажуулах, мэргэшлийг нь дээшлүүлэх сургалтыг Улсын дээд шүүх болон сургалтын байгууллагатай хамтран зохион байгуулах;” гэж, 73 дугаар зүйлийн 73.1.3 дахь заалтад “авлига, ашиг сонирхлын зөрчлөөс урьдчилан сэргийлэх ажлыг хуульд заасны дагуу зохион байгуулах;” гэж тус тус заасан тул шүүгчийг авлига, ашиг сонирхлын зөрчлөөс урьдчилан сэргийлэх сургалтыг цахимаар болон танхимаар зохион байгуулах, мөн гарын авлага боловсруулах ажлыг жилд 50 орчим сая төгрөгийн төсөвтэйгөөр 10 жилийн хугацаанд нийт энэ арга хэмжээг 500 сая төгрөгөөр хэрэгжүүлнэ. |
| **Зорилго 3.Шүүх эрх мэдлийн байгууллагын захиргааны менежментийг орчин үеийн шаардлагад нийцүүлнэ.**  | **45,360.0** |  |
| **Зорилт 3.1.Шүүхийн үйл ажиллагаанд цахим технологи нэвтрүүлж, шуурхай, чирэгдэлгүй болгоно.** | **45,076.0** |  |
| Арга хэмжээ 3.1.1.Шүүх эрх мэдлийн байгууллагын программ хангамжийн өнөөгийн болон ирээдүйн чиг хандлагыг тодорхойлж, системийн цахим шийдлийн энтерпрайз архитектур болон техник, эдийн засгийн үндэслэлийг гаргана. | 120.0 | Шүүхийн ерөнхий зөвлөл 2023 онд шүүхийн цахим шийдлийн энтерпрайз архитектурыг гаргах, техник эдийн засгийн үндэслэл боловсруулах Зөвлөх үйлчилгээ сонгон шалгаруулах ажилд 120 сая төгрөгийг төсөвлөн хэрэгжүүлж байна. |
| Арга хэмжээ 3.1.2.Шүүхийн мэдээллийн системд мэдээллийн технологийн ерөнхий хяналт, удирдлагын тогтолцоог нутагшуулж, хэрэгжүүлнэ. | 650.0 | ШЕЗ-ийн 2022 оны 332 дугаар тогтоолоор баталсан "Шүүхэд мэдээллийн технологи, шүүхийн үйлчилгээ, удирдлагын шинэ хэлбэрийг нэвтрүүлэх нэгдсэн бодлого"-ын баримт бичгийн хүрээнд жилд 65 сая 10 жилд 650 сая төгрөг төсөвлөсөн. Энэ нь Шүүхийн мэдээллийн системд мэдээллийн технологийн ерөнхий хяналт, удирдлагын тогтолцоо /COBIT-2019 зэрэг/-г нутагшуулж, хэрэгжүүлэхэд зарцуулагдана. |
| Арга хэмжээ 3.1.4.Шүүх эрх мэдлийн байгууллагын цахим мэдээллийн сангийн уялдааг ханган хөгжүүлж мэдээллийн ил тод, хүртээмжтэй байдлыг нэмэгдүүлнэ. |  840.0  | Шүүхийн цахим мэдээллийн санг хөгжүүлж, мэдээллийг ил тод, хүртээмжтэй болгох арга хэмжээний хүрээнд 2023 он 360 сая, 2024-2026 онуудад тус тус 160 сая нийт 4 жилийн хугацаанд 840 сая төгрөг төсөвлөсөн.  |
| Арга хэмжээ 3.1.5.Шүүхэд цахимаар мэдүүлэх, цахим хавтаст хэргийн хөдөлгөөнийг удирдах, шүүх хуралдааны тэмдэглэлийг хөтлөх программ хангамжийг хөгжүүлж, дэвшилтэт технологийг нэвтрүүлнэ. | 27,000.0 |  Хэргийн оролцогчид хэргийн хөдөлгөөнийг хянах нөхцөлийг хангасан системтэй болох одоо байгаа e-case систем, http://irgen.civilcourt.mn/ цахим хуудсыг нэмэлт хөгжүүлэлт хийхэд нийтдээ 27,000 сая төгрөгийн төсөв шаардагдахаар байна. |
| Арга хэмжээ 3.1.6.Шүүх хуралдаанд зайнаас буюу цахимаар оролцох техник, технологийн нөхцөлийг сайжруулна. | 13,500.0 | Бүх шүүхийн шүүх хуралдааны танхим бүрт дуу дүрс бичиж архивлах тоног төхөөрөмжийг суурилуулах шаардлагатай бөгөөд 2020-2023 оны хооронд 74 иж бүрэн тоног төхөөрөмж авснаар 56 хувийг хангасан. Ашиглалтын хугацаа дууссан боловч ашиглагдаж байгаа 58 иж бүрэн тоног төхөөрөмж байгаа, энэ нь 44 хувь болж байна. Солих шаардлагатай дуу, дүрс бичиж архивлах 58 иж бүрэн тоног төхөөрөмжийг 2029 онд бүрэн солиход нэгж үнийг 50 сая тооцоход 2,900 сая төгрөг болно. 2034 онд 100 хувь шинэчлэхэд нэгж үнийг 80 сая төгрөгөөр тооцоход 10,560 сая төгрөг, нийтдээ 13,500 сая төгрөг шаардагдахаар байна. |
| Арга хэмжээ 3.1.7.Шүүх хуралдааныг шууд дамжуулах тоног төхөөрөмжөөр хангана. | 840.0 | Бүх шүүхийн тамгын газрыг шууд дамжуулах тоног төхөөрөмжөөр хангахад 840 сая төгрөг шаардлагатай байна. Нийт 42 шүүхийн тамгын газрын тоног төхөөрөмжийн нэгж үнийг 20 сая төгрөгөөр тооцсон. |
| Арга хэмжээ 3.1.8.Иргэний эрхээ хамгаалах боломжийг нэмэгдүүлэх, шүүхийн шийдвэрийг таамаглах нөхцөлийг бүрдүүлэх зорилгоор шүүхийн шийдвэрийн цахим санд боловсруулалт хийх хиймэл оюун ухааны дэвшилтэт технологи нэвтрүүлнэ. | 516.0 | Хиймэл оюун ухааныг ашиглан шүүхийн шийдвэрийн цахим санд байгаа хэргийн мэдээллүүдэд боловсруулалт хийх зэргийг тооцоолох системийг нэвтрүүлэх бөгөөд тус системийг хийхэд судалгаа шинжилгээний ажил, системийн кодчиллын ажил, өгөгдлийн сан удирдах систем, техник хангамж гэх мэтчилэн программ хангамжийн дэд бүтцүүдэд 516 сая төгрөг шаардахаар байна. |
| Арга хэмжээ 3.1.9.Шүүхийн захиргааны байгууллагын гадаад харилцаа, хамтын ажиллагааг өргөжүүлж, төсөл хөтөлбөрийн үр өгөөжийг нэмэгдүүлнэ. |  500.0  | Шүүхийн гадаад бодлого нэгдмэл байж, шүүхийн олон талт үйлчилгээг үзүүлэхэд Дэлхийн хөгжлийн тэргүүлэгч орнуудын дэвшилтэт арга хэлбэрийг судалж, өөрийн оронд нутагшуулах, шүүгч, ажилтныг хөгжүүлэх, шүүхийн шинэтгэлийн бодлогын зорилтот арга хэмжээнд санхүүгийн болон техникийн туслалцаа дэмжлэг авч, төсөл, хөтөлбөр хэрэгжүүлэх, олон нийтэд нөлөөллийн үйл ажиллагаа явуулж шүүхийн үйлчилгээний чанарын индексийг нэмэгдүүлэхэд жилд 50 сая төгрөг зарцуулахаар төсөвлөв. Энэ хөрөнгө гадаад орны шүүхийн туршлагыг судлах, гадаадын зочид төлөөлөгчдийг урьж ажлын айлчлал хийх, гадаад харилцааг идэвхжүүлэхэд зарцуулснаар олон талт харилцаа өргөжиж, төсөл хөтөлбөрийн үр өгөөж нэмэгдэхэд ач холбогдолтой юм. |
| Арга хэмжээ 3.1.10.Шүүхийн захиргааны үйл ажиллагаанд хяналт-шинжилгээ, үнэлгээ хийх, тайлан илгээх, хүлээн авах, мэдээллийн урсгалыг хянах, хадгалах, ашиглах, түгээх боломж бүхий программ хангамж нэвтрүүлж, цахим мэдээллийн сан үүсгэнэ. | 150.0 |  Шүүхийн захиргааны үйл ажиллагаанд хийх хяналт-шинжилгээ, үнэлгээний программ хангамжийг шинээр бий болгоход 150 сая төгрөг шаардагдахаар байна. |
| Арга хэмжээ 3.1.11.Шүүхээс хэрэгжүүлэх захиргааны үйл ажиллагаа, бүх төрлийн лавлагааг (цагаатгал, улс төрийн намын бүртгэл, архивын лавлагаа зэрэг) цахимжуулж иргэд мэдээллийг шуурхай авах боломжийг нэмэгдүүлнэ. | 960.0 | ШЕЗ-ийн шүүхийн тусгай архиваас гардаг бүх төрлийн цаасан суурьтай материалыг цахим байдлаар олгодог болгохыг зорьж байна. Одоогийн байдлаар бүх төрлийн лавлагааны 4.1% нь цахим хэлбэрээр олгогдож байгаа. (Тендертэй холбоотой тодорхойлолт) Цаашид бүх төрлийн лавлагааг цахимаар олгох боломж бүхий программ хангамжийг хөгжүүлж, архивын системтэй интеграци хийх, бүх шүүхийн тамгын газруудад нэвтрүүлэх ажилд 960 сая төгрөг төсөвлөсөн. |
| **Зорилт 3.2.Хуульчдаас шүүгчийг шилж олох тогтолцоог сайжруулна.** | **284.0** |  |
| Арга хэмжээ 3.2.4.Шүүгчийн сонгон шалгаруулалтад хуульчийг цахимаар бүртгэх тогтолцоо бүрдүүлнэ. | 284.0 | Шүүгчийн сонгон шалгаруулалтад хуульчийг цахимаар бүртгэх тогтолцоо бүрдүүлэхэд цахим системийг боловсронгуй болгох шаардлагатай. 2023 оны 06 дугаар сараас Шүүгчийн хүний нөөц, сонгон шалгаруулалтын системийг гүйцэтгүүлэхээр 214 сая төгрөгийн төсөвт өртөгтэй гэрээ байгуулан гүйцэтгүүлж байна. Цаашид системийн ажлын даалгаварт тусгагдаагүй сайжруулалт хийхэд 70 сая төгрөгийн төсөв шаардагдана.  |
| **Зорилго 4.Шүүхийн хүний нөөцийн чадавхыг хэрэгцээ, шаардлагад нийцүүлэн тасралтгүй хөгжүүлнэ.** | **54,512.8** |  |
| **Зорилт 4.1.Ёс зүй, цогц чадамжтай шүүхийн хүний нөөц бэлтгэх суурь тогтолцоог бүрдүүлж, төгөлдөржүүлнэ.** | **43,510.8** |  |
| Арга хэмжээ 4.1.2.Шүүхийн захиргааны хүний нөөцийг бэлтгэх, мэргэшүүлэх тогтолцоог олон улсын жишигт нийцүүлэн хөгжүүлнэ. | 560.0 | Шүүх эрх мэдлийн байгууллагын хүний нөөцийг бэлтгэх сургалтыг жилд 2-оос доошгүй удаа зохион байгуулна. 1 удаагийн сургалтын зардал 28 сая төгрөг, 10 жилийн хугацаанд 560 сая төгрөг болно.  |
| Арга хэмжээ 4.1.10 Шүүхийн хүний нөөцийн нийгмийн хамгааллын баталгааны хөтөлбөр баталж хэрэгжүүлнэ. |  38,700.0  | Шүүхийн захиргааны бие даасан ангилал, зэрэглэлийг бий болгох замаар үндсэн цалинг нэмэгдүүлэх, Шүүхийн захиргаанд тасралтгүй ажиллаж байгаа албан хаагчид 6 сарын үндсэн цалинтай тэнцэх хэмжээний мөнгөн урамшууллыг 5 жил тутам олгох, Шүүхийн захиргааны ажилтныг жил бүр эрүүл мэндийн урьдчилан сэргийлэх нарийн мэргэжлийн эмчийн үзлэг, оношилгоо, эмчилгээнд хамруулах, энэ хүрээнд Төрийн тусгай албан хаагчийн эмнэлэг болон бүсийн оношилгооны төвтэй хамтран ажиллах, Шүүхийн захиргааны ажилтныг амралт сувилалд хөнгөлөлттэй үнээр амруулах талаар амралт сувиллын газартай хамтран ажиллах, Удаан хугацаанд эмчлүүлж байгаа шүүхийн захиргааны ажилтанд эмнэлгийн тодорхойлолт, эмч нарын зөвлөгөөний шийдвэрийг үндэслэн эмчилгээний зардалд мөнгөн тусламж олгох, жилд 1-ээс доошгүй удаа эрүүл мэндийн арга хэмжээг зохион байгуулах, Орон сууцны дэмжлэг үзүүлэх журамд заасан болзол шаардлага хангасан шүүхийн захиргааны ажилтанд дэмжлэг үзүүлэх зардлыг тооцоолов.  |
| Арга хэмжээ 4.1.11.Шүүгч, шүүхийн захиргааны ажилтанд сэтгэл зүйн үйлчилгээ үзүүлэх хөтөлбөр хэрэгжүүлнэ. |  4,250.8  | Шүүхийн тамгын газруудад шүүн таслан ажиллагаанд шаардлагатай 21 сэтгэл зүйч шинээр томилон 10 жилийн хугацаанд 1 сарын 1604 сая төгрөгөөр цалинжуулахад 4042,8 сая төгрөг, сэтгэлзүйн үйчлилгээ (сургалт, судалгаа, зөвлөгөө) үзүүлэхэд 208 сая төгрөг, нийтдээ 4,250.8 сая төгрөг төсөвлөв.  |
| **Зорилт 4.2.Шүүхийн үйлчилгээнд харилцааны соёл, ур чадварыг дээшлүүлнэ.** | **650.0** |  |
| Арга хэмжээ 4.2.2.Шүүхийн захиргааны ажилтнууд ажил мэргэжлийн /карьер хөгжлийн/ бүх үе шатанд шаардлагатай мэдлэг, ур чадвар, хандлагыг тасралтгүй дээшлүүлэх боломжийг хүртээмжтэй болгоно. | 450.0 | Шүүхийн цахим сургалтын системийг хөгжүүлэх зорилгоор цахим хичээлийг шинэчлэх, мөн шүүхийн захиргааны ажилтны ажлын байран дахь сургалтыг жил бүр зохион байгуулахад 1 жилд дунджаар 45 сая төгрөг, 10 жилд 450 сая төгрөг зарцуулахаар байна. |
| Арга хэмжээ 4.2.3.Ажилтны үнэ цэнийг хүлээн зөвшөөрч, мэргэжлийн өсөлт, хөгжил, сайн сайхан байдлыг дэмжсэн, ажиллахад тааламжтай, эерэг орчин бүрдүүлэх хүний нөөцийн удирдлагын дэвшилтэт арга барилыг хөгжүүлнэ. | 200.0 | Хөндлөнгийн судалгааны байгууллагаар судалгаа хийлгэх зардал 1 жилд 20 сая төгрөг, 10 жилд нийтдээ 200 сая төгрөг зарцуулахаар байна. |
| **Зорилт 4.3.Шүүхийн захиргааны хүний нөөцийн мэргэжлийн хөгжлийг хангана.** | **10,352.0** |  |
| Арга хэмжээ 4.3.1.Хэрэг хянан шийдвэрлэх ажиллагааг хэрэгжүүлэхэд шаардлагатай мэдлэг, ур чадвар, хандлагыг олон нийт, шүүхээр үйлчлүүлэгч, салбарын ажилтан зэрэг олон талт эх сурвалжаас тогтмол тандан судална.  | 150.0 | Хөндлөнгийн судалгааны байгууллагаар судалгаа хийлгэх зардал 1 жилд 15 сая төгрөг, 10 жилд 150.сая төгрөг /судалгааны цар хүрээ, хөндлөнгийн судалгааны байгууллагын үнийн саналаас хамаарч мөнгөн дүнд өөрчлөлт орох магадлалтай./ |
| Арга хэмжээ 4.3.2.Мэдээллийн технологи, олон нийттэй харилцах зэрэг тодорхой чиглэлийн мэргэжилтний болон тусгай мэдлэг, ур чадварын хэрэгцээ, шаардлагыг байнга судалж, мэргэшсэн, хөрвөх чадвартай хүний нөөцийг бүрдүүлнэ. | 800.0 |  - Хөндлөнгийн судалгааны байгууллагаар судалгаа хийлгэх зардал 1 жилд 15 сая төгрөг, 10 жилд 150 сая төгрөг /судалгааны цар хүрээ, хөндлөнгийн судалгааны байгууллагын үнийн саналаас хамаарч мөнгөн дүнд өөрчлөлт орох магадлалтай./ - Судалгааны үр дүнд тулгуурлан сургалтын хөтөлбөрийг боловсруулан сургалтыг зохион байгуулах ба жилд 65 сая төгрөгөөр тооцоход нийт 650 сая төгрөг сургалтад зарцуулахаар байна. |
| Арга хэмжээ 4.3.3.Шүүхийн захиргааны ажилтан дотоод, гадаадын урт, богино хугацааны мэргэшүүлэх сургалтад хамрагдах, их, дээд сургуульд магистр, докторын түвшний сургалтад суралцахад дэмжлэг үзүүлнэ. | 1,350.0 | Удирдлагын академийн мэргэшүүлэх багц сургалтын төлбөр 1,620 сая төгрөг x100=162 сая төгрөгДотоод их дээд сургуулийн магистрын төлбөр 5,000 сая төгрөг x50=250 сая төгрөгДотоод их сургуулийн докторын төлбөр 10 сая төгрөг x50=500 сая төгрөгГадаадын их дээд сургуулийн магистрын төлбөр 100 сая төгрөг x4=400 сая төгрөг зарцуулахаар байна. |
| Арга хэмжээ 4.3.4.Шүүхийн байгууллагын мэдээллийн технологийн хүний нөөцийг бүрдүүлж, чадавхыг дээшлүүлнэ. | 7,026.0 | Мэдээллийн технологийн мэргэжилтнүүдийн орон тоог нэмэгдүүлэх, тэдгээр ажилтнуудад 10 жилд олгох цалин хөлсөнд зарцуулах зардалд 7,026 сая төгрөг төсөвлөсөн. |
| Арга хэмжээ 4.3.5.Сургалтын үйл ажиллагаа эрхэлдэг бусад байгууллагуудтай хамтран ажиллаж хүний нөөцийн сургалтын хөтөлбөрийг сайжруулна. | 26.0 | Шүүхийн захиргааны ажилтны сургалтын хөтөлбөрийг сургалтын байгууллага болон сургагч багш нартай хамтарч 2 жилд 1 удаа сургалтын хөтөлбөр боловсруулж батлуулж хэрэгжүүлэхэд 5,2 сая төгрөг, бодлогыг хэрэгжүүлэх хугацаанд 26 сая төгрөг зарцуулахаар байна.  |
| Арга хэмжээ 4.3.7. Шүүгч, шүүхийн захиргааны ажилтан мэдлэг боловсролоо дээшлүүлэх, шүүхийн шийдвэрийг судалгааны эргэлтэд оруулахад дэмжлэг үзүүлэх зорилгоор олон улсын жишигт нийцсэн номын сан байгуулж, хүний нөөц, номын фондыг бүрдүүлнэ. | 1,000.0 |  - Тухайн жилд гарсан эрх зүйн ном, бүтээлүүдийг худалдан авч номын фондыг баяжуулах зардал - Шүүгч болон захиргааны ажилтнуудыг ном, гарын авлага, хэвлэмэл бүтээлүүдээр хангах зардал-номын сангийн компьютер, тоног төхөөрөмж |
| **Зорилго 5.Шүүхийн үйлчилгээний чанар, хүртээмжийг нэмэгдүүлнэ.** | **1,880.0** |  |
| **Зорилт 5.1.Хэрэг хянан шийдвэрлэх ажиллагааны чанар, үр дүнг дээшлүүлнэ.** | **875.0** |  |
| Арга хэмжээ 5.1.1.Шүүгчийн орон тоог бодитой тогтоох, хэрэг хянан шийдвэрлэх ажиллагааны чанар, бүтээмжийг дээшлүүлэх зорилгоор шүүгчийн ажлын зохист ачааллыг тодорхойлох эрх зүйн орчныг боловсронгуй болгоно. | 15.0 | Эрх зүйн орчныг боловсронгуй болгохтой холбоотой судалгаа хийгдэх тул судалгааны 15 сая төгрөг төсөвлөв. |
| Арга хэмжээ 5.1.2.Ачаалал ихтэй шүүхэд шүүгчийн орон тоог нэмэх, бусад шаардлагатай нэмэлт нөөцөөр хангах замаар хэрэг хянан шийдвэрлэх ажиллагааны үр дүнг дээшлүүлнэ. | 400.0 | Шүүхийг хүний нөөцөөр хангах тооцоо, судалгаа хийх, шүүгчийн орон тоог нэмэгдүүлж, шүүхийн хүний нөөцийн хөдөлгөөнийг удирдах, байршуулахтай холбоотой зардалд 10 жилийн хугацаанд 400 сая төгрөг гарна гэж тооцоолсон. |
| Арга хэмжээ 5.1.6.Хэрэг хянан шийдвэрлэх ажиллагааны зохицуулалтыг албан ёсоор тайлбарлах, материаллаг эрх зүйг хөгжүүлэх шинжлэх ухааны тайлбар гаргах замаар шүүх хуулийг зөв, дэс дараалалтай, логик уялдаатай, шинжлэх ухааны арга зүйд тулгуурлан хэрэглэх явдлыг хангана. | 400.0 | Хэрэг хянан шийдвэрлэх ажиллагааны зохицуулалтыг албан ёсоор тайлбарлах, материаллаг эрх зүйг хөгжүүлэх шинжлэх ухааны тайлбаруудыг гаргаж, шүүгчдийг хангахад жилд 40 сая төгрөг төсөвлөсөн. |
| Арга хэмжээ 5.1.7.Хэрэг хянан шийдвэрлэх ажиллагаанд баримтлах аргачлал, зөвлөмжийг хяналтын шатны шүүхээс тогтоох эрх зүйн зохицуулалтыг бий болгох замаар хууль хэрэглээний нэгдмэл байдлыг хангаж, шударга шүүхээр шүүлгэх иргэний эрхийн баталгааг дээшлүүлнэ. | 60.0 | Хэрэг хянан шийдвэрлэх ажиллагаанд баримтлах аргачлал, зөвлөмжийг хэвлэн шүүгчдийг хангахад жилд 6 сая төгрөг зарцуулахаар төсөвлөсөн. |
| **Зорилт 5.2.Шүүхийн захиргааны үйлчилгээний чанар, хүртээмжийг нэмэгдүүлнэ.** | **615.0** |  |
| Арга хэмжээ 5.2.2.Эвлэрүүлэн зуучлалын үйл ажиллагааг боловсронгуй болгох, хүрээг өргөтгөх, цахимжуулах, зардлаас чөлөөлөгдөх тогтолцоо боловсруулах, шүүхийн бус аргаар хэрэг, маргааныг шийдвэрлэх эрх зүйн орчныг сайжруулна. | 300.0 | Эвлэрүүлэн зуучлалын тухай хуулийн шинэчилсэн найруулгад нийцүүлэн Эвлэрүүлэн зуучлалын программыг хөгжүүлэх, баяжуулалт хийх, Эвлэрүүлэн зуучлалын тухай хуулийн шинэчилсэн найруулгыг иргэдэд сурталчлан таниулахад 300 сая төгрөг төсөвлөсөн. |
| Арга хэмжээ 5.2.3.Шүүхэд иргэдийн төлөөлөгчийн оролцоо, иргэний хариуцлагын талаарх мэдлэгийг дээшлүүлж, шүүхэд тавих олон нийтийн хяналтын үр нөлөөг нэмэгдүүлнэ. | 300.0 | Монгол Улсын шүүхийн тухай хуульд нийцүүлэн Шүүхийн иргэдийн төлөөлөгчийн нэгдсэн программыг хөгжүүлэх, баяжуулалт хийх, Шүүхийн иргэдийн төлөөлөгчөөр оролцохын ач холбогдлын талаар иргэдэд ухуулан таниулах ажлыг хэрэгжүүлэх, олон нийтэд сурталчлахад 300 сая төгрөг төсөвлөсөн. |
| Арга хэмжээ 5.2.4.Иргэн, захиргааны хэрэгт шинжээч оролцуулах үйл ажиллагаа, хууль тогтоомжийг боловсронгуй болгох, шинжээчийн мэдээлэл, төлбөрийн нэгдсэн жишгийг нэвтрүүлнэ. | 15.0 | Шинжээчийн мэдээлэл, төлбөрийн нэгдсэн стандартын талаарх судалгааг уг арга хэмжээг хэрэгжүүлэх хугацаанд зөвхөн 1 удаа 15.0 төгрөгөөр хийхээр тооцсон. |
|
| **Зорилт 5.3.Шүүгчийн олон улсын хүний эрхийн гэрээ, конвенцыг хэрэглэх боломж, нөхцөл, чадавхыг нэмэгдүүлнэ.** | **390.0** |  |
| Арга хэмжээ 5.3.1.Монгол Улсын нэгдэн орсон олон улсын холбогдох гэрээ, конвенцын албан орчуулгаар шүүгчдийг хангана. | 90.0 | Холбогдох гэрээ конвенцын албан ёсны орчуулгаар хангахад 90 сая төгрөг /эрүү, иргэн, захиргааны төрлөөр 3 жил тутам шинэчлэн гаргах/, Нийт шүүгчийг цахимаар жилд 1 удаа сургалтад хамруулахад 30 сая төгрөг, 10 жилд 300 сая төгрөг зарцуулахаар тооцов. |
| Арга хэмжээ 5.3.2.Бүх шатны шүүгчийн олон улсын гэрээ, конвенц хэрэглэх чадавхыг дээшлүүлнэ.  | 300.0 |
| **Зорилго 6.Шүүхийн үйлчилгээний дэд бүтцийг хөгжүүлнэ.** | **547,255.6** |  |
| **6.1.Аюулгүй байдлын стандартад нийцсэн шүүхийн байр, танхимтай болно.** | **459,200.0** |  |
| Арга хэмжээ 6.1.1.Шүүхийг стандартын байр, барилга байгууламжаар үе шаттай хангана. | 459,200.0 | Шүүхийн барилгууд нь банкны, сувиллын, цэргийн ангийн болон бусад зориулалтаар баригдсан, өргөтгөх боломжгүй, хэрэг хянан шийдвэрлэх ажиллагааны онцлогт тохироогүй, стандарт шаардлага хангахгүйгээс гадна өрөө, тасалгааны зай талбайн хүрэлцээ муу учир шүүхийн онцлогт тохирсон стандартын 42 барилга байгууламж барих ажлыг үе шаттайгаар гүйцэтгэх зайлшгүй шаардлагатай 431,200.0 сая төгрөгийн хөрөнгө оруулалтыг улсын төсвийн эх үүсвэрээр тооцоолов. Мөн барилгыг барих хүртэл хугацаанд нийслэл дэх анхан шатны шүүх болон Орхон аймаг дахь шүүх түрээсийн байранд үйл ажиллагаа явуулах шаардлага үүсэхээр байгаа тул 4400 м2 талбай түрээслэх зардлыг нэг м2-г 45,000 төгрөгөөр тооцож, 2,400.00 сая төгрөгийг тусгав. |
| **Зорилт 6.2.Шүүхийн техник, тоног төхөөрөмж, мэдээллийн технологи, цахим дэд бүтцийг сайжруулна.**  | **88,055.6** |  |
| Арга хэмжээ 6.2.1.Шүүх эрх мэдлийн байгууллагын программ хангамж, систем хөгжүүлэлт, кибер аюулгүй байдлыг хариуцсан мэдээллийн технологийн дундын төв байгуулна. | 33,750.0 | 2028 онд шүүх эрх мэдлийн байгууллагын мэдээлэл технологийн дундын төв байгуулах ТЭЗҮ боловсруулахад 2024-2025 онд 250 сая төгрөг, 2029 оноос эхлэн 2034 онд дундын төв байгуулна гэж тооцоолбол 5 жилийн төсвийг 2023 оны И-Монгол академийн жилийн төсөвтэй /6,700,000,000 төгрөг / ижил тогтмол дүнгээр тооцоолсон. |
| Арга хэмжээ 6.2.2.Шүүх эрх мэдлийн байгууллагын цахим мэдээллийн бүрэн бүтэн, нууцлагдсан, хүртээмжтэй байдлыг сайжруулж, хиймэл оюун ухаан, блокчейн зэрэг дэвшилтэт технологийн шийдлийг нэвтрүүлнэ. | 1,269.6 | Шүүх эрх мэдлийн байгууллагын цахим мэдээллийн бүрэн бүтэн, нууцлагдсан, хүртээмжтэй байдлыг удирдах хиймэл оюун ухаан, блокчейн зэрэг дэвшилтэт технологид суурилсан программ хангамжийг нэвтрүүлэхэд судалгаа шинжилгээний ажил, системийн кодчиллын ажил, өгөгдлийн сан удирдах систем, техник хангамж зэрэг дэд бүтцүүдийг бий болгох зэрэг ажилд жилд 126.96 сая төгрөг нийт 1,269,6 сая төгрөг шаардагдана гэж тооцсон. |
| Арга хэмжээ 6.2.3.Шүүхийн дата төвийн хүчин чадлыг сайжруулж, мэдээллийн аюулгүй байдлыг хангана. | 386.0 | ШЕЗ-ийн үндсэн дата төв болон төвийн бүсийн нөөц дата төв үүсгэн байгуулсан. 2029 онд ашиглалтад оруулах 1 нөөц дата төвийн төсвийг 386,4 сая төгрөгөөр тооцсон. 2021 оны тооцоо нь дээр ханшийн зөрүүг 30 хувиар тооцсон. |
| 250.0 | 2029 он хүртэл хэрэг хянан шийдвэрлэх ажиллагаатай холбоотой систем дэх өгөгдлийг нөөцлөх, 2034 онд шүүхийн захиргааны үйл ажиллагаатай холбоотой өгөгдлийн нөөцлөлтийг 100%, хэрэг хянан шийдвэрлэх ажиллагаатай холбоотой өгөгдлийг 80% хүртэл нөөцлөхөөр төлөвлөж, 2 жилд тутамд нэг удаа мэдээллийн аюулгүй байдлын аудит хийх эрх бүхий байгууллагаар үнэлгээ хийлгэх үнийн дүн, нөөцлөлтийн түвшинг нэмэгдүүлэхэд оролцох хүн цагийн үнэлгээг тооцож 250 сая төгрөг төсөвлөсөн.  |
| Арга хэмжээ 6.2.4.Шүүхийг шаардлагатай тээврийн хэрэгсэл, дэвшилтэт техник тоног төхөөрөмжөөр тогтмол хангана.  | 27,700.0 | Анхан болон давж заалдах шатны 116 шүүх, 41 тамгын газрыг тус бүр нэг тээврийн хэрэгсэлтэй байна гэвэл 157 тээврийн хэрэгсэл хэрэгтэй нэг бүрийг нь 176,4 сая төгрөгөөр худалдан авахаар тооцоолж 27,700 сая төгрөгийн улсын төсвийн хөрөнгө оруулалт шаардлагатай. |
| 24,700.0 | Шүүхэд мэдээллийн технологи, шүүхийн үйлчилгээ, удирдлагын шинэ хэлбэрийг нэвтрүүлэх нэгдсэн бодлогын баримт бичгийн төслийн төсөв хэрэгжүүлэх нийт төсвийн тооцоолол 47,300 сая төгрөгөөс тоног төхөөрөмжийн зардалд 30% тооцоолбол 2026 он хүртэл 14,500 сая төгрөг болохоор тооцоолов. 2022 оны төсвийн ерөнхийлөн захирагчийн төсөвт мэдээллийн технологийн тоног төхөөрөмжийн зардалд 1,700 сая төгрөг тавигдсаныг үндэслэж 2026-2034 он хүртэл урсгал зардалд 10,200 сая төгрөг байхаар тооцоолов. 10 жилийн нийт хугацаанд 24,700 сая төгрөг байхаар тооцов. |
|   | **766,506.4**  |   |

Шүүхэд итгэх иргэдийн итгэлийг нэмэгдүүлэх, шүүхээр үйлчилгээний чанар хүртээмжийг сайжруулах нь шүүх мэдлийн байгууллагын хувьд тулгамдсан асуудал болсон бөгөөд бодлогын түвшинд авч үзэх зайлшгүй шаардлага үүсэж байх тул төслийн саналд тусгасан арга хэмжээг шүүхийн захиргааны төв байгууллага болох Шүүхийн ерөнхий зөвлөл хуулиар тодорхойлсон эрх хэмжээний хүрээнд төрийн бусад байгууллагатай хамтран хэрэгжүүлнэ.

 Монгол Улсын шүүх эрх мэдлийн хөгжлийн бодлогыг хэрэгжүүлэхтэй холбогдон гарах зардал нь шүүхийн хөгжил, шинэтгэлийг үр дүнд хүргэж, шүүхэд хандах иргэний эрхийг баталгааг хангах, шударга шүүхээр шүүлгэх, шүүхийн үйлчилгээг хүртээмжтэй авах нөхцөлийг бүрдүүлэхэд нэн түрүүнд зайлшгүй шаардлагатай зардал юм.

Энэ зардал нь шүүх эрх мэдлийн хөгжлийн нийгэмд үзүүлэх ач холбогдолтой харьцуулахад төдийлөн их биш гэж үзэж байна.

---оОо---